Gewapende rower kry 25 jaarArgieffoto: Kent Williamson ŉ 46-jarige man van Noordwes is 25 jaar gevangenisstraf opgelê weens ŉ gewapende rooftog in Klerksdorp. Kapt. Tlangelani Rikhotso, Valke-woordvoerder, sê Themba Nene is die afgelope week in die streekshof in Klerksdorp gevonnis nadat hy en nog twee rowers reeds op 19 Julie 2009 in hegtenis geneem is in verband met ŉ gewapende rooftog by Rio Casino in die stad. “Ten tyde van die voorval het swaargewapende mans die casino binnegestorm en willekeurig skote in die lug geskiet,” sê Rikhotso. “Hulle het die bestuurder toe aangesê om die kluis oop te sluit, R157 760 kontant daaruit geneem en in meer as een voertuig weggekom.” Hy sê een van die wegkomvoertuie was daarna in ŉ ongeluk betrokke, wat tot Nene se inhegtenisneming gelei het. Twee ander verdagtes is in hegtenis geneem en is later vrygespreek. “ŉ AK47, twee 9 mm-pistole en ŉ kontantbedrag is op die ongelukstoneel gevind.” Nene is skuldig bevind en tot 15 jaar tronkstraf gevonnis op twee aanklagte van gewapende roof. Hy sal die vonnisse gelyktydig uitdien, maar het ook ŉ verdere tien jaar vir poging tot moord gekry.